## Les fruites lideren les exportacions agroalimentàries de la Comunitat Valenciana amb un valor de quasi 3.000 milions d’euros i el 40 % del total del sector

*** El secretari autonòmic d’Agricultura ha inaugurat a Borriana la VIII Mostra de Qualitat Agrària de la Plana
* Les exportacions de productes de Castelló arriben enguany a vora els 950 milions d’euros, amb un creixement interanual del 6,9 %, a Alacant superen els 1.800 milions (+13,2 %) i a València els 4.650 milions, un 7,5 % més**

El secretari autonòmic d’Agricultura, Aigua, Ramaderia i Pesca, Vicente Tejedo, ha destacat el lideratge de les fruites de la Comunitat Valenciana en el comerç exterior agroalimentari, amb exportacions que arriben als 2.845,7 milions d’euros, la qual cosa representa el 38,4 % del total del sector.

Tejedo ha fet estes declaracions durant la inauguració de la VIII Mostra de Qualitat Agrària de la Plana a Borriana, a on ha remarcat que les exportacions agroalimentàries de la Comunitat Valenciana han crescut un 8,7 % de gener a setembre del present any, amb un valor total de 7.402 milions d’euros.

“El sector agroalimentari de la Comunitat Valenciana continua consolidant el seu pes en l’economia i en el comerç internacional. El sector representa el 26,6 % de les exportacions totals de l’autonomia i, en este àmbit, les fruites lideren eixes exportacions de productes agroalimentaris valencians, amb prop de 3.000 milions d’euros, seguides per productes transformats (2.300 milions d’euros), hortalisses (850 milions) i el vi, que va arribar als 194 milions d’euros, amb un creixement del 8,9 %”, ha explicat el secretari autonòmic.

Tejedo ha destacat també el prestigi del sector citrícola valencià, així com els beneficis del consum regular de cítrics per a la salut de les persones. “No podem deixar de ressaltar la qualitat dels productes agroalimentaris de la Comunitat Valenciana i especialment dels seus cítrics. Estes bones dades de comerç exterior demostren que els nostres productes estan preparats per a afrontar nous reptes i continuar creixent en els mercats internacionals”, ha subratllat Tejedo.

**Exportacions per destinacions i províncies**

Pel que respecta a les destinacions, Alemanya es manté com el principal mercat per als productes agroalimentaris valencians (19,1 %), seguit de França (16,8 %), Itàlia (8,3 %), el Regne Unit (7,6 %) i Portugal (5,8 %).

A escala nacional, la Comunitat Valenciana ocupa el tercer lloc en exportacions agroalimentàries, amb una quota del 12,6 %, només per darrere de Catalunya (22,3 %) i Andalusia (20,8 %).

Per províncies, Alacant va registrar exportacions per valor de 1.801,6 milions d’euros, la qual cosa representa un creixement interanual del 13,2 %. La província va arribar un saldo comercial de +861,4 milions d’euros, amb una cobertura del 191,6 %.

Per la seua part, Castelló va aconseguir exportacions per valor de 946,8 milions d’euros, amb un increment del 6,9 %, respecte a l’any anterior. El seu saldo comercial positiu ha sigut de +561,4 milions d’euros i una cobertura del 245,7 %.

Finalment, València, la província amb més xifres, va registrar exportacions per 4.653,6 milions d’euros, amb un creixement interanual del 7,5 %. El seu saldo comercial es va situar en +955,5 milions d’euros, mentres que la cobertura va arribar al 125,8 %.

Fecha: 29/11/2025